Regering se u-draai oor Staatsdienskommissie verwelkomStaatsdienskommissie Die Demokratiese Alliansie het die regering se vinnige u-draai oor die Staatsdienskommissie (PSC) se status as ŉ noodsaaklike instansie, verwelkom. Dit volg ná ŉ aankondiging Vrydag deur minister Senzo Mchunu dat die kommissie ŉ “nie-noodsaaklike” instansie is. Die DA het daarna aangedui dat hy die grondwetlikheid van die regering se “irrasionele besluit” in die hof gaan daag om Suid-Afrika se voorste staatsdiens-teenkorrupsie-waghond as “nie-noodsaaklik” te verklaar. “Mchunu het ŉ paar uur later aangekondig dat die regering van besluit verander het en die PSC word nou as ŉ noodsaaklike diens beskou,” het Leon Schreiber, DA-skaduminister vir staatsdiens en administrasie, in ŉ verklaring gesê. “Die DA het ŉ belangrike oorwinning behaal vir goeie regering en teenkorrupsie. Sonder ŉ funksionerende PSC sou ANC-kaders die plundering van die staatsdiens tot groter hoogtes kon neem onder die korrupsienagmerrie wat reeds Suid-Afrika teister. “Te midde van toenemende korrupsie deur ANC-apparatsjiks, insluitend die plundering van kospakkies wat vir honger burgers bedoel is, doen ons ŉ beroep op die publiek en staatsdiensamptenare om die PSC se teenkorrupsielyn te kontak by 0800 701 701 of stuur ŉ SMS aan 39772.” Schreiber het gesê die DA se steeds die situasie monitor en seker maak dat alle nodige wettige regulasies gepubliseer word, sodat die PSC sy noodsaaklike rol kan vervul. “Ons bly egter besorg dat, sonder die vinnige ingryping deur die DA, die regering van pres. Cyril Ramaphosa heeltemal tevrede was daarmee om teenkorrupsie-pogings te laat vaar in ŉ tyd waar bedagsaamheid uiters belangrik is. As die amptelike opposisie sal die DA dit nooit duld nie en ons sal steeds bly veg om die afsondering-krisismaatreëls te beëindig wat die fondasie van Suid-Afrika se demokratiese instansies bedreig.”